L 45/1458
SK
Úradný vestník Európskej únie
24.2.2022
KOMISIA PILOTNÉ PROJEKTY
KAPITOLA PP 07 — INVESTÍCIE DO ĽUDÍ, SOCIÁLNEJ SÚDRŽNOSTI A HODNÔT (pokračovanie) PP 07 21
(pokračovanie)
PP 07 21 04
(pokračovanie) Poznámky
Tieto rozpočtové prostriedky sú určené na pokrytie záväzkov v rámci pilotného projektu, ktoré neboli splatené v predchádzajúcich rokoch.
Celosvetové vedecké dôkazy ukazujú, že osamelosť, chýbajúce podporné siete alebo komunikačné zručnosti majú zdravotné (fyzické a duševné) a sociálne dôsledky na individuálnej úrovni, ako aj ekonomický vplyv na pracovnú schopnosť ľudí a na prepojenosť spoločnosti.
Osamelosť má mnoho príznakov (napr. depresia), ktoré sú niekedy liečené, avšak základné príčiny problému zostávajú nevyriešené.
Dôsledky osamelosti sa prejavili vo veľkom rozsahu počas krízy spôsobenej ochorením COVID-19, čím sa potvrdili negatívne účinky izolácie na sociálnu súdržnosť a duševné zdravie.
Vplyv osamelosti a ochorenie COVID-19 budú mať významný vplyv na európsku demografiu, a to nielen z hľadiska zdravia a sociálnej prepojenosti, ale aj prostredníctvom produktivity na hospodárstvo.
V rýchlo sa meniacom svete, v ktorom často dochádza viac k virtuálnemu než fyzickému kontaktu, najmä v čase obmedzenia pohybu, samoizolácie alebo karantény, a so starnúcim a kultúrne rozmanitým obyvateľstvom a komplexnými požiadavkami na zručnosti pracovníkov čoraz viac ľudí cíti, že sa na nich zabúda.
Individualizmus panujúci v spoločnosti vedie k izolácii a neskôr k osamelosti.
V niekoľkých málo krajinách, v ktorých sa štúdie o osamelosti uskutočnili pred krízou spôsobenou ochorením COVID-19, približne 80 % obyvateľov uviedlo, že sa cíti osamelo občas, pričom 10 – 13 % obyvateľov pociťuje osamelosť neustále.
Hlboko zasiahnuté sú nielen staršie osoby, ale najmä mladí ľudia, pričom najvyšší počet osamelých je v mladom dospievajúcom veku.
V súčasnosti sa v niekoľkých existujúcich štúdiách používajú rôzne kritériá, rôzne vekové skupiny a definície.
Na úrovni Únie sa uskutočnilo niekoľko iniciatív malého rozsahu: — politická správa „Osamelosť – nerovnomerne zdieľaná záťaž v Európe“, v ktorej sa uvádzajú dôkazy a údaje o tejto téme; — projekt „VulnerABLE“ zameraný na lepšie pochopenie toho, ako najlepšie zlepšiť zdravie ľudí žijúcich v zraniteľných a izolovaných situáciách, určiť a odporučiť politické stratégie založené na dôkazoch a zvýšiť informovanosť o zisteniach a podporiť budovanie kapacít v členských štátoch; — v septembri 2019 sa v Nemecku uskutočnilo partnerské preskúmanie za účasti niekoľkých členských štátov zamerané na projekty, opatrenia a stratégie na riešenie sociálnej izolácie, osamelosti a sociálneho vylúčenia vo vyššom veku; — Európsky prieskum kvality života, ktorý poskytuje informácie o osamelosti, okrem iného pripravovaná správa „Living, working and COVID-19“ (Život, práca a ochorenie COVID-19).
Hoci tieto činnosti poskytujú rôzne a čiastkové pohľady na osamelosť, je zrejmé, že na získane úplnejšieho pohľadu je potrebná komplexná štúdia využívajúca porovnateľné údaje s cieľom zabezpečiť účinné a udržateľné riešenia so zapojením zainteresovaných strán.
Táto štúdia by preto mala priniesť novú pridanú hodnotu a zároveň zabrániť duplicite.
Osamelosť a jej trvalý vplyv na sociálne vylúčenie a problémy v oblasti duševného zdravia sa vyskytujú vo všetkých vekových a rodových skupinách.
Vo väčšine krajín osamelosť postihuje mužov ťažšie, ale údajov je nedostatok.
Rozdiely medzi východom a západom a severom a juhom sa zjavne odrážajú aj v rodových rozdieloch, keď osamelosť na východe hlásia väčšinou ženy, zatiaľ čo v západnej Európe zrejme trpí osamelosťou viac mužov.